NACRT

|  |  |
| --- | --- |
|  | |
| **REPUBLIKA HRVATSKA** | |
| **ISTARSKA ŽUPANIJA** | |
| **GRAD POREČ-PORENZO**  **CITTA DI POREČ-PARENZO** | |
| **Gradonačelnik** | |
| KLASA : |  |
| URBROJ : |  |
| Poreč-Parenzo, |  |

Na temelju članka 48. stavak 1. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članaka 53. i 57. Statuta Grada Poreča-Parenzo («Službeni glasnik Grada Poreča“ broj 2/13, 10/18, 2/21 i 12/24), Gradonačelnik Grada Poreča-Parenzo donosi

**ODLUKU**

**o pomoći građanima koji se nalaze u teškoj socio-ekonomskoj situaciji**

**izazvanoj rastom cijena energenata za 2025. godinu**

**Članak 1.**

Ovom se Odlukom uređuje pravo na novčanu pomoć građanima koji se nalaze u teškoj socio-ekonomskoj situaciji izazvanoj rastom cijena energenata, te uvjeti i način ostvarivanja ovog prava.

**Članak 2.**

Pravo na novčanu pomoć ostvaruju građani:

- koji su državljani Republike Hrvatske,

- koji imaju prebivalište na području Grada Poreča-Parenzo,

- koji su korisnici naknade za troškove stanovanja (najamnina, električna energija, voda), temeljem Odluke o socijalnoj skrbi Grada Poreča-Parenzo,

- koji su korisnici naknade temeljem Odluke o pomoći umirovljenicima s malim prihodima za 2025. godinu.

Hrvatsko državljanstvo mora imati podnositelj zahtjeva, a ostali članovi kućanstva mogu biti hrvatski državljani ili stranci sa stalnim boravkom ili privremenim boravkom na području Grada Poreča-Parenzo, kao članovi obitelji državljana Republike Hrvatske.

Prebivalište na području Grada Poreča-Parenzo moraju imati i članovi kućanstva, osim stranaca sa privremenim boravkom.

Iznimno, u izrazito teškim situacijama, novčana pomoć može se odobriti i građanima koji ne ispunjavaju uvjete iz stavka 1. podstavka 3. i 4., o čemu će odluku donijeti Odbor za socijalnu politiku i zdravstvo.

**Članak 3.**

Novčana pomoć se odobrava isključivo za troškove energenata (električna energija, plin, lož ulje, drva i dr.), te iznosi 132,72 EUR za pojedino kućanstvo.

Novčana pomoć se podnositelju zahtjeva isplaćuje jednokratno na tekući račun.

Pravo na novčanu pomoć može se ostvariti dvaput u kalendarskoj godini za pojedino kućanstvo.

**Članak 4.**

Postupak za ostvarivanje prava na novčanu pomoć pokreće se podnošenjem zahtjeva Upravnom odjelu za društvene djelatnosti.

Podnositelj zahtjeva je uz zahtjev dužan priložiti i priloge/dokaze kojima dokazuje da ostvaruje pravo na novčanu pomoć.

Dokazi koji se prilažu uz zahtjev jesu (svi podnositelji):

* dokaz o državljanstvu podnositelja zahtjeva (osobna iskaznica),
* dokaz o prebivalištu na području Grada Poreča-Parenzo za sve članove kućanstva (osobna iskaznica ili uvjerenje o prebivalištu),
* dokaz o boravištu na području Grada Poreča-Parenzo za članove kućanstva koji su osobe sa privremenim boravkom kao članovi obitelji državljana Republike Hrvatske,
* dokazi o troškovima energenata za koje se traži pomoć (električna energija, plin, lož ulje, drva i dr.).

Podnositelji koji ne ispunjavaju uvjete iz članka 2. stavka 1. podstavka 3. i 4. Odluke dužni su priložiti:

* dokaze o ostvarenim ukupnim prihodima svih članova kućanstva u posljednja tri mjeseca (platne liste, potvrda poslodavca, obavijesti o mirovini, potvrda Hrvatskog zavoda za zapošljavanje, potvrda o radno pravnom statusu Hrvatskog zavoda za mirovinsko osiguranje, potvrda Hrvatskog zavoda za zdravstveno osiguranje i sl.)
* ostalu dokumentaciju kojom se dokazuje potreba zbog koje se traži novčana pomoć.

Dokazi mogu biti u originalu ili preslici.

**Članak 5.**

Isplata novčane pomoći vršit će se na temelju mjesečnih naloga Upravnog odjela za društvene djelatnosti.

**Članak 6.**

Osoba za koju se utvrdi da je pravo ostvarila i da joj je novčana pomoć isplaćena na temelju neistinitih i netočnih podataka, odnosno dokaza, dužna je primljene, a nepripadajuće novčane iznose vratiti u roku kojeg odredi Upravni odjel za društvene djelatnosti.

Ukoliko ne postupi kako je određeno u stavku 1. ovog članka, povrat nepripadajućeg novčanog iznosa ostvarivat će se tužbom pred nadležnim sudom.

**Članak 7.**

Predajom zahtjeva podnositelj zahtjeva daje suglasnost Gradu Poreču-Parenzo da u zahtjevu navedene osobne podatke prikuplja, obrađuje i pohranjuje u svrhu ostvarivanja prava određenog ovom Odlukom i u svrhu kontaktiranja i isplate naknade određene ovom Odlukom.

Osobni podaci bit će zaštićeni od pristupa neovlaštenih osoba te pohranjeni na sigurno mjesto i čuvani u skladu s uvjetima i rokovima predviđenim pozitivnim zakonskim propisima i aktima Grada Poreča-Parenzo.

Preslike osobnih iskaznica i dokumenata na koje će se izvršiti isplata naknada bit će uništeni nakon okončanja postupka te ih se neće pohranjivati.

Prava podnositelja zahtjeva i postupanje u odnosu na dane osobne podatke podnositelj zahtjeva može vidjeti na [www.porec.hr](http://www.porec.hr).

**Članak 8.**

Ova Odluka stupa na snagu prvog dana od dana objave u „Službenom glasniku Grada Poreča-Parenzo“.

**Gradonačelnik**

**Loris Peršurić**